Etsígī bɛ́s. Azaf. Ǎ Zāmbá, ású dzé wāwoa bíā á fyɛ a kələ kwí á məmaná ? Ású dzé wayóŋ ai olún ású ǹkundǎ yā ábəmbá dóe ? 2Dúgán tsog áyɔŋ dóē yā ó ngābonde a tádigi á mə̄tádí édí yā ó ngákode nə́ lə́ bɔ ayɔ̌ŋ yā élīg dzóe, ǹkǒl Síon yā ó nə́ étɔbɔgɔ dzóe. 3Kíígi ai məkǒl á bīlíg, hə bilíg təge ai súg. Ǹzízíŋ ó ngákwí ékūkua ó mān ndáman dzóm ésə, 4ébá bálúman ai wa bə́ ngábám é vóm bēn yā bī kadəgə tóban ai wa, ású məndəm, bə́ mān kə́ bâkəle bitsíg byábán. 5Hə anə́ bə́ nə̄ âfan, bə́ ngabɛ́de avón, 6éyɔŋ bə́ ngáman vǎ bivəgələ, bə́ ngábwé míḿbɛ́, bə́ sala ai avón, bə́ wódege bəngɔ́ndɔ. 7Bə́ ngátum m̀fúfúb étɔbɔgɔ wóe ndóan, etɔbɔgɔ dzwé dóe, bə́ ngávə́ dzɔ eboe. 8Bə́ ngátɔbɔ á sí bə́ kwí kíŋ ású yə̄ nâ bə́ man dígī á ńnam é vóm ósə bod bátóban ai Zambá. 9Byǎyēn kīg fə məndəm máán, bəprofɛ́d təgě fə ai bɔ́. Tɔ m̀bɔ́g yǎ ábə̄ bíā ǎ yə̌m kig é vóm nálā wáyi kə̄ kwī súg. 10Ǎ Zāmbá, ǹzízíŋ wâyi kɔ́bɔ̄ bikag a kələ kwí ábǒg áfē ? Yə ǹzízíŋ wâyi kpə́lə̄ dzwé dóe a kələ kwí á məmaná ? 11Amú dzé wādudu m̀bɔ̄ ńnōmo woe âbum á sí ? Amú dzé wā vaa wɔ́ wóe ǒ ngabɔ wǎmēn ábē ? 12Dzam dá, wa, ǎ Zāmbá, ǹkúkúmá wama a tádigi ókōbá, ai m̀bonde mədɔ á zāŋ ǹnam, 13o ngámân máŋ ai ngul dzoe, o mǎn tsāg mīńló bibibigan á mə̄ndím, 14o ngátɔs miǹló mí Leviatán[ 18], o və́ nyē ǹkunda tsíd məfan nə́ bə́ di. 15Wa yǎ ó ngáfág bitam məndím ai miǹlod mí áswé, wa yǎ ó ngáhə́le aswé yā á ngábə́ təge dzǎm hə́le. 16Amǒs á nə amǒs wóe, alú, alú dóe. Wa yǎ ó ngākom ngɔn ai atítie, 17Wa yǎ ó ngākə watsíg ńnyie sí; esəb ai oyon, wǎ ó ngákom byá. 18Tsogó hḿ naa ǹzízíŋ ó ngágbali Ńtondôbə. Ayɔŋ mə́kúd lákpə́lə̄ dzwé dóe. 19Tə wavə́ é tsíd yāwóg zie zum fəbə woe, tə wavóan enyiŋ bíngɔ́ngɔ́l bí bod bíe a kələ kwí á məmaná. 20Tóan bəbə̂ elad amvóé dzóe: bâman lád á məsoé yā ńnam á mə́ ńtɔa yǎ hə məsoé mətóm. 21Tə ényɔ́ bátíbili a dúgán ai osɔ́n, m̀búbúá ai engɔ́ngɔ́l mod bí lūūgū dzwé dóe ! 22Kódógō á sí, ǎ Zāmbá, ó kal adzó dóe, tsogó bíkag məkúd mə́ bod mákag dzwé dóe abǒg ásə.